MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit - Rådets fælles holdning vedrørende ændret forslag til Europa-Parlamentets og Rådets forordning om det finansielle instrument for miljøet (Life)

1. Procedureforløb

Forslaget til forordning (KOM (1998) 720 endelig udgave) blev fremsendt til Rådet og Europa-Parlamentet den 10. december 1998. Europa-Parlamentet afgav udtalelse ved førstebehandlingen den 14. april 1999 og Det Økonomiske og Sociale Udvalg afgav udtalelse ved samlingen den 26.-27. maj 1999.

Efter Europa-Parlamentets udtalelse vedtog Kommissionen i henhold til EF-traktatens artikel 250, stk. 2, et ændret forslag KOM(99) 305 endelig udg. og fremsendte det til Rådet den 15. juni 1999.

Regionsudvalget afgav udtalelse den 16. september 1999.

Rådet vedtog sin fælles holdning vedrørende det finansielle instrument for miljøet (Life) den 22. Oktober 1999.

2. Forordningens Formål

Forordningen vedrører gennemførelsen af tredje etape af Life (herefter kaldet Life III) over en femårig periode (2000-2004) med et økonomisk grundlag på 613 mio. EUR.

Life III har til formål at forbedre Life II (anden etape af Life 1996-1999) idet der er indført ændringer for at øge sammenhængen mellem individuelle EU-finansierede aktiviteter og EU's miljøpolitiske prioriteter, samt opnå en større udbredelse af de finansierede projekters resultater i Europa.

Life III består af tre emneområder: Life-natur, Life-miljø og Life-tredjelande, der suppleres af særlige bestemmelser om tiltrædelseslandenes deltagelse. Der vil fortsat blive lagt vægt på demonstrationsprojekter.

3. KOMMISSIONENS KOMMENTARER

3.1. EP ændringsforslag, som Kommissionen har accepteret og indarbejdet helt eller delvist i den fælles holdning

Ved henvisninger til betragtninger og artikler benyttes nummereringen i den fælles holdning.

- Betragtning 2 inkluderer nu en henvisning til en bæredygtig udvikling, der var medtaget i det ændrede forslag (betragtning 1) (EP ændringsforslag nr. 1).

- Betragtning 5 accepterer i princippet EP ændringsforslag nr. 2, som også blev accepteret i det ændrede forslag (betragtning 5). I betragtningen anføres, at Life's virkefelt ikke må begrænses til de områder, der ikke dækkes af Fællesskabets andre finansieringsinstrumenter.

- Betragtning 8 fastsætter nu, at resultaterne af de individuelle aktioner under Life skal opnå større udbredelse. Dermed er EP ændringsforslag nr. 5, som blev accepteret i det ændrede forslag (betragtning 8) nu indarbejdet i sin helhed.

- Betragtning 9 knytter resultaterne af Life sammen med udviklingen af Fællesskabets miljøpolitik. Dermed er hele EP ændringsforslag nr. 6, som blev accepteret i det ændrede forslag (betragtning 9), indarbejdet.

- Betragtning 13 accepterer principielt, at jobskabelsesmuligheder skal tages i betragtning ved projektudvælgelsen. Dermed er EP ændringsforslag nr. 8, som blev accepteret i det ændrede forslag (betragtning 11), indarbejdet i sin helhed.

- Med betragtning 18 er princippet om indtægter fra tredjelande (ændringsforslag nr. 9) indarbejdet, som accepteredes i det ændrede forslag (betragtning 16).

- Betragtning 19 accepterer principielt de prioriteter, der skal fastsættes i relation til forskellige aspekter af EU's miljøpolitik, som var indarbejdet i det ændrede forslag (betragtning 17) (ændringsforslag nr. 10).

- Betragtning 22 fastsætter, at Europa-Parlamentet og Rådet bør undersøge, om Life skal videreføres efter tredje etape (indarbejdet som betragtning 20 i det ændrede forslag) (ændringsforslag nr. 13).

- I artikel 1, 2. afsnit, er den bæredygtige udvikling indarbejdet i Life's generelle målsætninger, som accepteredes i princippet i det ændrede forslag (artikel 1, 2. afsnit) (ændringsforslag nr. 15).

- I artikel 2, litra a), er første del af ændringsforslag nr. 16, der henviser til det generelle formål med Life accepteret i princippet. Dette ændringsforslag blev indarbejdet i det ændrede forslag som artikel 2, litra a).

- I artikel 4, stk. 2, litra a), led 1, er første del af ændringsforslag nr. 20 om at integrere hensynet til en bæredygtig udvikling i fysisk planlægning indarbejdet i princippet. Dette accepteredes i princippet i det ændrede forslag (artikel 4, stk. 1, litra a), led 1).

- I artikel 4, stk. 2, litra a), led 3, er ændringsforslag nr. 43, herunder forebyggelse og genanvendelse af affald, indarbejdet i sin helhed. Det var indarbejdet i det ændrede forslag (artikel 4, stk. 1, litra a), led 3).

- I artikel 4, stk. 2, litra a), led 4, er ændringsforslag nr. 44 delvist indarbejdet. Det vedrørte en reduktion af miljøbelastningen fra produkter ved udgangen af deres levetid og udvikling af miljøvenlige produkter, som delvist var indarbejdet i det ændrede forslag (artikel 4, stk. 1, litra a), afsnit 4).

- I artikel 4, stk. 2, litra c), er ændringsforslag nr. 22 delvist indarbejdet, hvad angår fremme af overførsel af resultater gennem ledsageforanstaltninger. Ændringsforslag nr. 22 accepteredes i princippet i det ændrede forslag (artikel 2, 3. afsnit, og artikel 4, stk. 2, litra c).

- I artikel 4, stk. 4, 2. sætning, er ændringsforslag nr. 23 indarbejdet i sin helhed. Det definerer formålet med retningslinjerne for Life-miljøs demonstrationsprojekter, og var indarbejdet i sin helhed i det ændrede forslag (artikel 4, stk. 4, 2. sætning).

- I artikel 4, stk. 6, litra d), er ændringsforslag nr. 26 om forslag, der bidrager til udbredelse og anvendelse af miljøvenlige fremgangsmåder og teknologier, indarbejdet i sin helhed. Ændringsforslaget var indarbejdet i sin helhed i det ændrede forslag (artikel 4, stk. 6, litra d)).

- I artikel 4, stk. 6, , 3. afsnit, er ændringsforslag nr. 25 om at tage jobskabelse i betragtning ved udvælgelsen af Life-miljøs demonstrationsprojekter accepteret i princippet. Ændringsforslaget blev accepteret i princippet i det ændrede forslag (artikel 4, stk. 6, litra g)) men med en anden formulering. Kommissionen foretrækker formuleringen i det ændrede forslag, som er tydeligere og mere hensigtsmæssig.

- I artikel 4, stk. 8, litra a), er ændringsforslag nr. 27 om konsultation af udvalget i artikel 11 inden offentliggørelse af forberedende projekter, accepteret i princippet. EP ændringsforslaget var indarbejdet i sin helhed i det ændrede forslag som artikel 4, stk. 8.

- I artikel 6, stk. 8, er ændringsforslag nr. 30 indarbejdet i sin helhed. Det vedrører opførelse på det almindelige budget af den årlige fordeling af bevillinger, som tiltrædelseslandene afsætter til medfinansiering af instrumentet, og var indarbejdet i sin helhed i det ændrede forslag som artikel 6, stk. 7a.

- I artikel 12, stk. 1, er ændringsforslag nr. 38 delvist indarbejdet. Det vedrører rapportering om Life-miljøs bidrag til udbygningen af Fællesskabets miljøpolitik. Ændringsforslag nr. 38 var delvist indarbejdet i samme form i det ændrede forslag som artikel 12, stk. 1.

3.2. Ændringsforslag, som Kommissionen helt eller delvist har accepteret i det ændrede forslag, men som ikke er indarbejdet i den fælles holdning

- ændringsforslag nr. 3, der indføjer ordet "metodiske" sammen med gennemskuelighed og gennemførelse af Life procedurerne og ordene "udbredelse" (af oplysninger til offentligheden) og " procedurer for samarbejde" mellem potentielle støttemodtagere, som var indarbejdet i sin helhed i det ændrede forslag (betragtning 6).

- ændringsforslag nr. 4, der søger at opnå en koordinering mellem Life-Miljø og URBAN-initiativet, som var indarbejdet i sin helhed i det ændrede forslag (betragtning 7).

- ændringsforslag nr. 7, der ændrer formuleringen fra "nye fællesskabsforanstaltninger" til "udvikling af fællesskabspolitikken", og indføjer "nyskabende tiltag i forberedende projekter", som var indarbejdet i sin helhed i det ændrede forslag (betragtning 10).

- ændringsforslag nr. 11 om udnyttelse af projektresultaterne i Fællesskabets politikker, som var indarbejdet i sin helhed i det ændrede forslag (betragtning 18).

- ændringsforslag nr. 17, der søger at give prioritet til projekter, der kan fremme samarbejde på tværs af grænserne samt tværnationalt eller regionalt samarbejde, som blev accepteret i princippet i det ændrede forslag (artikel 2, 3. afsnit).

- ændringsforslag nr. 18, der indføjer kriterierne i artikel 2, 3. afsnit, som var indarbejdet i sin helhed i det ændrede forslag (artikel 3, stk. 5).

- anden del af ændringsforslag nr. 20, der søger at give prioritet til byområder i Life-Miljøs målsætning om fysisk planlægning, som accepteredes i princippet i det ændrede forslag (artikel 4, stk. 1, litra a), led 1). Prioriteringen er begrundet i byområders betydning for EU's miljø. Kommissionen beklager, at prioriteringen ikke er medtaget i den fælles holdning.

- ændringsforslag nr. 21, der søger at give forberedende projekter et formål nemlig udvikling af Fællesskabets miljøpolitik via nye tiltag på dette område. Ændringsforslaget var indarbejdet i sin helhed i det ændrede forslag (artikel 4, stk. 1, litra b)).

- ændringsforslag nr. 24, der indføjer kriterierne i artikel 2, 3. afsnit, som var indarbejdet i sin helhed i det ændrede forslag (artikel 4, stk. 6).

- ændringsforslag nr. 28 der søger at give forrang til projekter, der kan fremme samarbejde på tværs af grænserne samt tværnationalt eller regionalt samarbejde, som blev accepteret i princippet i det ændrede forslag (artikel 2, 3. afsnit).

- ændringsforslag nr. 29 der indføjer en henvisning til kriterierne i artikel 2, 3. afsnit, som var indarbejdet i sin helhed i det ændrede forslag (artikel 5, stk. 5).

- ændringsforslag nr. 34, der søger at inkludere bevillingerne til ledsageforanstaltninger som defineret i artikel 3, stk. 2, litra b), artikel 4, stk. 2, litra c), og artikel 5, stk. 2, litra b), inden for de grænser, som fastsættes i budgetafgørelserne, som blev accepteret i princippet i det ændrede forslag (artikel 8, stk.2).

- ændringsforslag nr. 35, der fastslår, at modtagerne af støtte til flerårige projekter indsender helårsrapporter til Kommissionen, og som søger at tilføje information om forvaltningsforløbet samt eventuelle problemer til indikatorerne for projektets forløb. Anden del af ændringsforslaget er accepteret i det ændrede forslag (artikel 9, første afsnit).

3.3. Ændringer i den fælles holdning i forhold til Kommissionens ændrede forslag

Ved henvisninger til betragtninger og artikler benyttes nummereringen i den fælles holdning.

- Den fælles holdning indfører en tydeligere formulering i betragtning 1 og 2, artikel 3, stk. 3, litra b), artikel 3, stk. 5, litra b), og artikel 4, stk. 6, litra g), (artikel 4, stk. 6, litra h), i den fælles holdning). Kommissionen er enig med Rådet.

- Betragtning 7 i den fælles holdning er en ny betragtning taget fra den tidligere betragtning 18 i det ændrede forslag, og søger at sikre effektiv overvågning og evaluering af tiltag som led i Life. Kommissionen er enig med Rådet.

- Betragtning 10 i den fælles holdning er en ny betragtning, der søger at fremhæve hvilke hensyn der skal tages til migrationsruter og den rolle stødpudezoner spiller i forbindelse med projekter som led i NATURA 2000. Kommissionen er enig med Rådet.

- Betragtning 12 i den fælles holdning er en ny betragtning, som fremhæver SMV'ers særlige rolle og problemer. Kommissionen er enig med Rådet.

- Artikel 3, stk. 4, 2. afsnit, artikel 4, stk. 5, 2. afsnit, og artikel 5, stk. 4, 2. afsnit, fastsætter forskellige datoer for år 2000 for at lette overgangen fra Life II til Life III. Kommissionen er enig med Rådet.

- Artikel 3, stk. 8, litra a), fastslår nu, at udvalget i artikel 21 i direktiv 92/43/EØF skal konsulteres i forbindelse med ledsageforanstaltninger. Kommissionen er enig med Rådet.

- Artikel 4, stk. 1 og stk. 2 er opstillet anderledes i den fælles holdning. Kommissionen foretrækker at bevare strukturen i forslaget til forordning, som tydeligere definerer Life-Miljøs formål.

- Artikel 4, stk. 4, første sætning, som fastsætter, at Kommissionen udarbejder retningslinjer for demonstrationsprojekter efter udtalelse fra udvalget i artikel 11, er ændret i den fælles holdning. Den fælles holdning fastsætter, at den fulde udvalgsprocedure skal anvendes ved udarbejdelsen af retningslinjerne. Kommissionen ville foretrække formuleringen i det ændrede forslag, som indebærer enklere udvalgsprocedurer.

- Artikel 4, stk. 6, litra g), (ny) i den fælles holdning indfører et nyt kriterium om rentabilitetsforholdet, som er taget fra Life II-forordningen. Kommissionen ville helst undgå et sådant kriterium, som er vanskeligt at anvende på innovative projekter.

- Artikel 5, stk. 1, artikel 6, stk. 7, og betragtning 12 (betragtning 14 i den fælles holdning) er ændret i den fælles holdning for at klargøre situationen for ansøgerlande, der ikke er CØE-lande. Kommissionen er enig med Rådet.

- Artikel 5, stk. 7, i den fælles holdning fastsætter, at levestedsudvalget skal konsulteres. Kommissionen er enig med Rådet.

- Artikel 8, stk. 1, og betragtning 21 (ny) indfører et økonomisk rammegrundlag på 613 mio. EUR for perioden 2000-2004. Kommissionen er enig med Rådet.

- Artikel 9, stk. 1, fastsætter nu, at støttemodtagernes rapporter efter anmodning sendes til medlemsstaterne. Kommissionen er enig med Rådet.

- Artikel 11 opretter nu et forskriftsudvalg (fælles holdning). Kommissionen er ikke enig med Rådet. Et forvaltningsudvalg ville passe bedre til kriterierne i artikel 2 i Rådets beslutning (1999/468//EF) af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen.

- Artikel 12 indfører tilpasninger i datoer i forbindelse med en vurdering af Life's tredje etape og dets videreførelse (fælles holdning). Kommissionen er enig med Rådet.

4. KONKLUSION

Den fælles holdning bevarer hovedelementerne i forslaget til forordning og indfører flere præciseringer af teksten, som Kommissionen er glad for. Kommissionen kan imidlertid ikke støtte valget af udvalg til at bistå Kommissionen med administrationen af Life-Miljø og Life-Tredjelande. Kommissionen opfordrer Europa-Parlamentet til at ændre artikel 11 i henhold til Rådets beslutning (1999/468/EF) af 28. juni 1999. Kommissionen har udsendt en erklæring i den anledning. En kopi af erklæringen er vedlagt.

BILAG

Kommissionens erklæring

Forslag til forordning (EF) om det finansielle instrument for miljøet (Life)

I den fælles holdning vedrørende forslaget til forordning (EF) om det finansielle instrument for miljøet (Life) har Rådet i artikel 11, og med henvisning til artikel 21 i direktiv 92/43/EØF, fastlagt, at udvalget skal bruge en forskriftsprocedure, når det behandler spørgsmål, der falder ind under forordningen (med undtagelse af visse ledsageforanstaltninger og interessetilkendegivelser).

Kommissionen mener, at valget af en forskriftsprocedure ikke stemmer overens med kriterier, som Rådet selv har fastlagt i artikel 2 i dets beslutning 1999/468/EF, som fastslår, at "...forvaltningsproceduren bør følges for så vidt angår forvaltningsforanstaltninger som f.eks. ...vedrører gennemførelse af programmer med store budgetmæssige konsekvenser".

Forslaget til forordning indeholder desuden ingen "generelle foranstaltninger, der har til formål at gennemføre væsentlige bestemmelser i basisretsakter", hvor en forskriftsprocedure ville være hensigtsmæssig.

Kommissionen mener, at det er meget væsentligt, at bestemmelserne i artikel 2 i den nyligt vedtagne beslutning 1999/468/EF følges. Kommissionen forbeholder sig derfor ret til at vende tilbage til spørgsmålet under andenbehandlingen.